Na temelju članka 58. i članka 118 Zakona o odgoju i obrazovanju u osnovnoj i srednjoj školi („Narodne novine br. 87/08., 86/09., 92/10., 105/10., 90/11., 16/12., 86/12., 94/13., 152/14., 7/17., 68/18. i 98/19“) te članka 195 Statuta Srednje škole Biograd na Moru, nakon provedene rasprave Vijeća roditelja, Nastavničkog vijeća i Vijeća učenika, Školski odbor na sjednici održanoj 06. listopada 2020. donio je

**E T I Č K I K O D E K S**

**NEPOSREDNIH NOSITELJA ODGOJNO OBRAZOVNE DJELATNOSTI**

**OPĆE ODREDBE:**

Članak 1.

Ovim etičkim kodeksom uređuju se pravila primjerenog ponašanja neposrednih nositelja odgojno-obrazovne djelatnosti, utemeljena na ustavu Republike Hrvatske, zakonima, provedbenim propisima i pedagoškom standardu srednjeg školstva u Srednjoj školi Biograd na Moru.

Kako je nastavnički poziv izuzetno složen i društveno važan, neophodno je ostavriti visok stupanj profesionalnosti i moralne odgovornosti.

Izrazi koji se u ovom kodeksu koriste za osobe u muškom rodu su neutralni i odnose se na muški i ženski rod.

Članak 2.

Etički kodeks odnosi se na svaku osobu koja radi u školi (u daljnjem tekstu radnik) i učenike Škole.

Članak 3.

Etički kodeks sadrži pravila uljudnog ponašanja radnika prema učenicima, roditeljima, ili skrbnicima učenika, drugim građanima i u međusobnim odnosima.

Članak 4.

Etički kodeks omogućuje roditeljima i skrbnicima te drugim građanima upoznavanje s ponašanjem koje imaju pravo očekivati od radnika.

**ODNOS PREMA PROFESIJI**

Članak 5.

 Nastavnik koji temeljem svoje pozicije u Školi raspolaže podacima sa statusom povjerljivosti treba štititi tajnost takvih podataka sve do njihovog službenog objavljivanja.

Članak 6.

 Vanjski izgled nastavnika mora ispunjavati odgovarajuću razinu službenosti i ozbiljnosti. Odjeća nastavnika treba biti čista, uredna umjerenih linija i krojeva, primjerena pozivu i misiji koju prosvjetni djelatnik izvršava u društvenoj zajednici.

 Nastavnik pred učenicima ne treba koristiti mobilni telefon niti činiti bilo kakve druge radnje koje bi umanjile njegov ugled.

Članak 7.

Zabranjeno je fotografiranje i snimanje učenika, osim ako se za navedeno ne dobije roditeljska privola.

**ZAŠTITA OSOBNOG POLOŽAJA I OBAVLJANJA ODGOJNO-OBRAZOVNIH DJELATNOSTI:**

Članak 8.

Na obavljanje poslova i ponašanje u školi primjenjuju se načela:

1. **Načelo poštivanja propisa i pravnog poretka Republike Hrvatske:**

Radnik treba poštivati pozitivne propise i pravni poredak Republike Hrvatske i svojim radom i ponašanjem omogućavati primjenu propisa prema svima u Školi pod jednakim uvjetima.

1. **Načelo poštivanja dostojanstva osobe:**

Radnik treba poštivati dostojanstvo svih osoba s kojima je u doticaju prigodom obavljanja poslova, promicati ljudska prava, poticati učenike na kritičko i argumentirano mišljenje.

Radnik ima pravo tražiti poštovanje svoje osobnosti od svih s kojima je u doticaju.

1. **Načelo zabrane diskriminacije:**

Svakome je u školi u svakom obliku zabranjeno izražavanje diskriminacije prema rasi ili etičkoj pripadnosti, boji kože, spolu, jeziku, vjeri, političkom ili drugom uvjerenju, nacionalnom ili socijalnom podrijetlu, imovinskom stanju, članstvu u građanskoj udruzi, obrazovanju, društvenom položaju, bračnom ili obiteljskom statusu, dobi, zdravstvenom stanju, invaliditetu, genetskom nasljeđu, rodnom identitetu, izražavanju ili spolnoj orijentaciji.

1. **Načelo jednakosti i pravednosti:**

Radnik i učenik trebaju se prema trećim osobama ponašati na način koji isključuje svaki oblik neravnopravnosti, zlouporabe, zlostavljanja, uznemiravanja ili omalovažavanja.

Nastavnici ne smiju osobne interese pretpostaviti objektivnom prosuđivanju i profesionalnom obavljanju poslova.

1. **Načelo samostalnosti nastavnog i drugog stručnog rada:**

Nastavniku se jamči pravo autonomnog djelovanja u izvođenju nastave i drugom stručnom radu u skladu s propisima, nastavnim planom i programom, nacionalnim i školskim kurikulumom.

1. **Načelo sudjelovanja u društvenim procesima:**

Radnik se treba organizirano uključiti u društvene procese, sudjelovati u rješavanju problema u zajednici i svojim doprinosom utjecati na pozitivne promjene u društvu.

1. **Načelo profesionalnosti:**

Radnik, a osobito nastavnik treba prema obilježjima svoje struke odgovorno, savjesno i nepristrano ispunjavati obveze prema učenicima, roditeljima, skrbnicima i drugim građanima.
Nastavnik je dužan posebnu pozornost posvetiti svojim nastavnim obvezama, održavajući nastavu redovno, u utvrđenom terminu i trajanju.

1. **Načelo slobode mišljenja i izražavanja:**

U svim područjima života i rada u školi se potiče i podržava sloboda mišljenja i izražavanja.

1. **Načelo razvoja osobnih mogućnosti:**

Svakom radniku jamči se stjecanje novih znanja te razvoj osobnih potencijala putem cjeloživotnog učenja u skladu s društvenim mogućnostima.

1. **Načelo zaštite okoliša i skrbi za održivi razvoj:**

U školi se sve djelatnosti trebaju obaviti u skladu s međunarodnim i domaćim standardima za zaštitu okoliša i održivog razvoja zajednice i društva.

1. **Načelo mirnog suživota:**

Treba izbjegavati situacije koje mogu dovesti do sukoba zaposlenika. Neprihvatljivo je svako uznemiravanje na nacionalnoj, vjerskoj, spolnoj, političkoj i drugoj osnovi.

Članak 9.

U obavljanju poslova u Školi i ponašanjem na javnom mjestu radnik treba paziti da ne umanji osobni ugled i povjerenje građana u djelatnost srednjeg odgoja i obrazovanja kao javne službe.

Članak 10.

Kod obavljanja privatnih poslova radnik ne smije isticati položaj ili ovlaštenje koje ima u školi.

**ODNOS NASTAVNIKA I UČENIKA:**

Članak 11.

Nastavnici koji sudjeluju u odgojno- obrazovnom radu s učenicima trebaju:

* izvoditi odgojno obrazovni rad u skladu s ciljevima, zadaćama i standardima srednjeg odgoja i obrazovanja.
* prenositi učenicima što stručnije znanja iz svojega predmeta ili područja
* osigurati istinitost podataka i prezentaciju sadržaja primjerenu nastavnom predmetu
* odrađivati nastavne sadržaje na način prihvatljiv i razumljiv učenicima
* pridonositi intelektualnom razvoju učenika
* ocjenjivati učenička postignuća pravodobno, pošteno, stručno i objektivno
* saslušati i uvažiti učenikovo mišljenje

Članak 12.

Nastavnici ne smiju učenikova znanja i uratke koristiti za svoje osobne potrebe ili probitke.

**ODNOS ŠKOLNIKA PREMA RODITELJIMA, SKRBNICIMA I DRGIM GRAĐANIMA:**

Članak 13.

U odnosu prema roditeljima, skrbnicima i drugim građanima radnik treba nastupati pristojno, skromno, nepristrano, savjesno i profesionalno.

Kod obavljanja poslova radnik treba primijeniti svoje stručno znanje na način da roditeljima i građanima pomaže u ostvarivanju prava u djelatnosti odgoja i obrazovanja.

Članak 14.

U službenoj komunikaciji s roditeljima, skrbnicima, i drugim građanima radnik se treba služiti hrvatskim jezikom i razumljivo se izražavati.

Posebnu pozornost radnik treba obratiti na osobe s invaliditetom i druge osobe s posebnim potrebama.
Radnici škole također trebaju obratiti pozornost na primjereno odijevanje za vrijem rada u školi.

Članak 15.

Radniku nije dopušteno da od roditelja, skrbnika ili drugih građana primati darove, usluge ili ih poticati na darivanje, pružanje usluga radnicima ili drugim osobama za koje postoji izvjesnost da su u svezi sa radnicima.

Članak 16.

Radnik se treba suzdržavati od svih oblika korupcije, a sa svojom aktivnošću kod svih poticati spoznaju o štetnosti korupcije.

 Ucjene i pritisci, mito i korupcija i svi drugi oblici nečasnih utjecaja koji vode kršenju stručnih kriterija, predstavljaju najgrublju povredu pravila ponašanja u odgoju i obrazovanju, te time izravno bacaju sjenku na ugled institucije.

**MEĐUSOBNI ODNOSI RADNIKA:**

Članak 17.

U međusobnim odnosima radnici trebaju iskazivati uzajamno poštovanje, povjerenje, pristojnost, strpljenje i suradnju. Svi zaposlenici škole trebaju održavati i poticati suradnju u profesionalnim odnosima te se kloniti procjene stručnosti kolega i javnog iznošenja takvih procjena.

Članak 18.

Radnik ne smije druge radnike ometati u obavljanju njihovih poslova. Radnici trebaju redovito razmjenjivati informacije i mišljenja o radnim i stručnim pitanjima.

Radnik treba poštovati položaj svojih kolega i s njima raditi u interesu što kvalitetnijeg obavljanja školske djelatnosti.

Članak 19.

U okviru svog položaja ravnatelj škole treba poticati radnike na kvalitetno i učinkovito obavljanje poslova, međusobno uvažavanje, poštovanje i suradnju te korektan odnos prema roditeljima, skrbnicima i drugim građanima.

Članak 20.

 Nastavnik ne smije direktno ili indirektno povrijediti stručni ugled, napredovanje ili rad drugog nastavnika. Ako smatra da određeni nastavnik nije zaslužio napredovanje ili se nekorektno ponašao, upozorit će na to odgovornu osobu.

 U javnoj kritici rada drugog nastavnika mora biti suzdržan, imajući u vidu da su razredna vijeća, Nastavničko vijeće i stručni aktivi mjesta za stručne rasprave i kritiku, nikako ispred učenika.

**JAVNO NASTUPANJE ŠKOLNIKA:**

Članak 21.

Školska tijela trebaju poticati radnike na javno nastupanje, slobodu izražavanja i iznošenja svojih gledišta.

Članak 22.

Kod javnih nastupa u kojima predstavlja Školu, radnik može iznositi školska stajališta u skladu s dobivenim ovlastima i svojim stručnim znanjima.

Kod javnih nastupa u kojima radnik ne predstavlja Školu, a koji su tematski povezani sa Školom, radnik je dužan naglasiti da iznosi osobno gledište.

**ETIČKO POVJERENSTVO:**

Članak 23.

Za praćenje primjene ovog etičkog kodeksa i ispunjavanja obveza iz etičkog kodeksa u Školi se zasniva etičko povjerenstvo.

Članak 24.

Etičko povjerenstvo ima predsjednika i dva člana, Predsjednik i članove povjerenstva imenuje ravnatelj prema prijedlogu Nastavničkog vijeća. Mandat etičkog povjerenstva je dvije godine.

Članak 25.

Pitanja iz ove nadležnosti etičko povjerenstvo rješava zaključkom. Zaključak iz stavka 1. ovog članka etičko povjerenstvo donosi usuglašavanjem. Ako se povjerenstvo ne može usuglasiti, zaključak donosi većinom glasova. Član povjerenstva koji nije suglasan sa zaključkom ima se pravo očitovati izdvojenim mišljenjem koje se unosi u zapisnik.

Članak 26.

Etičko povjerenstvo na kraju mandata dostavlja ravnatelju izvješće o svom radu.

Članak 27.

Radnik, učenik, roditelj, skrbnik i drugi građanin koji smatra da je neki od obveznika primjene etičkog kodeksa postupio suprotno odredbama kodeksa, može dostaviti svoju pritužbu etičkom povjerenstvu. Pritužba se može podnijeti u pisanom obliku ili u zapisnik u tajništvu škole.

Članak 28.

Pritužba iz članka 23. ovog kodeksa mora sadržavati:

* opis činjeničnog stanja
* odredbe etičkog kodeksa koje su činjenjem ili propuštanjem povrijeđene.

Članak 29.

Pritužbu podnositelja etičko povjerenstvo mora riješiti i svoj zaključak u pismenom obliku dostaviti podnositelju u roku od 30 dana od dana primitka pritužbe.

**UPOZNAVANJE NOVIH RADNIKA S ODREDBAMA ETIČKOG KODEKSA:**

Članak 30.

Ravnatelj škole ili radnik kojeg ravnatelj ovlasti, dužan je svaku osobu s kojom je sklopljen ugovor (o radu, djelu, volonterskom radu i o volontiranju), upoznati s odredbama ovog etičkog kodeksa prije početka rada u Školi.

**KRŠENJE ODREDBI ETIČKOG KODEKSA:**

Članak 31.

 Nepostupanje u skladu s načelima ovog kodeksa, odnosno njihovo svjesno kršenje, predstavlja povredu časti i radnih obveza nastavnika.

 Prijava za nepoštivanje etičkog kodeksa podnosi se pisanim putem u tajništvo Škole u roku od 15 dana od dana uočavanja ili saznanja za kršenje etičkog kodeksa. Ravnatelj će na prijedlog Nastavničkog vijeća u roku od tri dana od dana podnošenja prijave imenovati etičko povjerenstvo od tri člana koje će ispitati podnesenu prijavu.

 Etičko povjerenstvo je dužno provesti postupak i utvrditi istinitost činjenica navedenih u prijavi. Povjerenstvo će saslušati podnositelja prijave, nastavnika koji se sumnjiči za kršenje etičkog kodeksa i druge osobe koje mogu imati saznanja o povredi Kodeksa o čemu će voditi zapisnik.

 Nakon saslušanja etičko povjerenstvo će donijeti pisani zaključak većinom glasova. Zaključak se dostavlja ravnatelju koji će ovisno o ozbiljnosti povrede ovog kodeksa odlučiti o daljnjem postupanju sukladno odredbama Zakona o radu.

**JAVNOST ETIČKOG KODEKSA:**

Članak 32.

Ovaj etički kodeks ističe se u zbornici Škole.

Članak 33.

Ovaj etički kodeks stupa na snagu danom objave na oglasnoj ploči Škole, a objavljen je 22. listopada 2020.

Klasa: 003-04/20-01/02 Predsjednik Školskog odbora:

Ur. br: 2198-1-69/20-01/1 Nino Majica, prof.

Biograd na Moru, 06. listopada 2020.

Ravnatelj škole:

Ivica Kero, prof.